JSP ยืนเหนือตลาด กูรูชี้ Backlog สูง หนุนกำไรปีนี้โดดเด่น ปันผลสูงเกินคาด
JSP ยืนเหนือตลาด ณ เวลา 11.06 น. ราคาอยู่ที่ 1.99 บ. บวก 0.01 บ. หรือ 0.51% มูลค่าซื้อขาย 16.33 ลบ. โดยบล.เมย์แบงก์ กิมเอ็ง แนะนำซื้อ ให้ราคาเป้าหมาย 2.30 บ./หุ้น หลังมอง Backlog สูง 6.43 ลบ.หนุนรายได้-อัตราการทำกำไรขั้นต้นปีนี้โดดเด่น
15 มิ.ย. 2558

ผู้สื่อข่าวรายงานว่า ราคาหุ้นบริษัท เจ. เอส. พี. พร็อพเพอร์ตี้ จำกัด (มหาชน) หรือ JSP ณ เวลา 11.06 น. ราคาอยู่ที่ 1.99 บาท บวก 0.01 บาท หรือ 0.51% สูงสุดที่ 2 บาท ต่ำสุดที่ 1.98 บาท มูลค่าซื้อขายที่ 16.33 ล้านบาท ขณะที่ดัชนีตลาดหุ้นไทยโดยรวมลบ 0.51%
 
บล.เมย์แบงก์ กิมเอ็ง (ประเทศไทย) ระบุในบทวิเคราะห์ (15 มิ.ย.) ว่ามีมุมมองที่เป็นบวกต่อ JSP โดย JSP เป็นผู้ประกอบการพัฒนาอสังหาริมทรัพย์ที่เน้นการสร้างโครงการที่มีเอกลักษณ์เด่นเฉพาะตัว โดยสร้างเพื่อเป็นชุมชนการค้าขายและที่อยู่อาศัยขนาดใหญ่ในพื้นที่ปริมณฑลของกรุงเทพฯ ที่มีรถไฟฟ้าในอนาคตเข้าถึงได้ และอยู่ในพื้นที่ที่มีอุปสงค์เฉพาะ เช่น ใกล้นิคมอุตสาหกรรม
โดย JSP มีโครงการในมือปัจจุบัน 4 โครงการมูลค่า 19,100 ล้านบาทและมียอดขายเฉลี่ยเท่ากับ 56% โดยทั้ง 4 โครงการจะเป็นแรงหนุนของรายได้ในช่วง 3 ปีนี้ นอกจากนี้ JSP วางแผนเปิดโครงการใหม่ในช่วงไตรมาส 4/58-ไตรมาส 1/59 อีก 4 โครงการรวมมูลค่า 14,600 ล้านบาทในเขตปริมณฑลและต่างจังหวัดซึ่งบางโครงการจะเริ่มส่งมอบบางส่วนได้ตั้งแต่ไตรมาส 4/59 และเรายังไม่ได้ใส่ยอดขายจากโครงการไว้ในประมาณการ ซึ่งหากการขายและการก่อสร้างดีกว่าคาดจะทำให้ประมาณการในปี 2559 ไปมี Upside
ขณะที่ JSP มี Backlog ในมือเท่ากับ 6,434 ล้านบาท ซึ่งมีกำหนดบันทึกรายได้ในปีนี้เท่ากับ 3,533 ล้านบาทและ Secured Revenue ปีนี้สูงถึง 107% สะท้อนการเติบโต 55.2% จากปีก่อนและด้วยอัตราการทำกำไรขั้นต้นที่เด่นของโครงการสำเพ็ง 2 เฟส 4 ทำให้คาดกำไรสุทธิจะโดดเด่นเท่ากับ 993 ล้านบาท (+97.6% จากปีก่อน) และBacklog ส่วนที่เหลือ 2,900 จะบันทึกในปี 2559 และคิดเป็น Secured Revenue ที่ 58.4% บนฐานการเติบโตของรายได้ที่ 23.2% จากปีก่อน ขณะที่กำไรสุทธิคาดอ่อนตัว 34% จากปีก่อน จากอัตราการทำกำไรขั้นต้นที่กลับสู่ปกติ
ทั้งนี้เริ่มต้นคำแนะนำ JSP ที่ “ซื้อ” โดยมีราคาเป้าหมาย 12 เดือนเท่ากับ 2.30 บาท/หุ้น โดยตั้งสมมติฐานจากระดับ PER ที่ 11.5 เท่า ใกล้เคียงกับเฉลี่ยของ Coverage จากจุดแข็งที่คาดว่าปีนี้จะเติบโตโดดเด่นกว่าเฉลี่ยของอุตสาหกรรมและการเริ่มตั้งฐานกำไรสุทธิในอนาคตที่สูงกว่าอดีต นอกจากนี้คาดในปีนี้ JSP จะจ่ายเงินปันผลโดดเด่นแม้จ่ายไปแล้ว 0.10 (Payout 91%) คาดมีโอกาสที่ JSP จะจ่ายเงินปันผลของปีนี้มากกว่าที่คาดไว้และคิดเป็นผลตอบแทนที่สูงถึง 6%
 